NOVA predsjednica Bandićeve mladeži je bivša misica Natalija Prica Oreški.

Za predsjednicu Mladih 365 Bandićeve Stranke rada i solidarnosti izabrana je u subotu na izbornoj skupštini održanoj u maloj dvorani KD-a Vatroslav Lisinski.

Prica Oreški već ima političku karijeru u Bandićevoj stranci.

Politička karijera u Bandićevoj stranci

U svibnju prošle godine postala je zastupnica u Gradskoj skupštini, gdje je zamijenila Bandićevu violončelisticu Anu Rucner koja se povukla iz, kako je navela, osobnih razloga.

Članica je Mandatnog povjerenstva, Odbora za mladež i Odbora za predstavke i pritužbe u zagrebačkoj skupštini.

30-godišnja predsjednica Bandićeve mladeži po zanimanju je doktorica dentalne medicine. Radi kao stomatologinja u Domu zdravlja Centar u Zagrebu.

Tekst se nastavlja ispod oglasa

Predsjednica je i Upravnog vijeća Centra za mlade Ribnjak.

Natalija Prica Oreški bivša je Miss Universe Hrvatske. Na to se natjecanje prijavila 2011. i kao pobjednica Hrvatskog izbora nastupala na svjetskom izboru gdje ipak nije zabilježila značajniji rezultat.

Na njezinom Facebooku stoji da je, osim Stomatološkog fakulteta, završila i ekonomiju na Zagrebačkoj školi ekonomije i menadžmenta.

Na Facebooku se pohvalila fotografijom s Bandićem na njegovoj proslavi rođendana, ali i fotografijom s prvom suprugom američkog predsjednika Donada Trumpa Ivanom Trump.